[pic] | AN COIMISIÚN EORPACH |

An Bhruiséil 26.5.2010

COIM(2010) 142 leagan deireanach

2010/0140 (COD)

Togra le haghaidh

RIALACHÁN (AE) Uimh …/…Ó PHARLAIMINT NA hEORPA AGUS ÓN gCOMHAIRLE

lena leasaítear Rialachán (CE) Uimh. 732/2008 lena gcuirtear i bhfeidhm scéim um fhabhair taraife ghinearálaithe don tréimhse 1 Eanáir 2009 go dtí an 31 Nollaig 2011

MEABHRÁN MÍNIÚCHÁIN

Deonaíonn an tAontas Eorpach fabhair thrádála do thíortha i mbéal forbartha, faoi chuimsiú an Chórais Fabhar Ghinearálta (an GSP). Déantar an GSP a chur chun feidhme trí shraith Rialachán lena gcuirtear i bhfeidhm scéim um fhabhair taraife ghinearálaithe; trí bliana a mhaireann tréimhse cur i bhfeidhm na scéime. Is le Rialachán (CE) Uimh. 732/2008 ón gComhairle a bunaíodh an scéim reatha; rachaidh sí in éag an 31 Nollaig 2011. I ndiaidh an dáta sin rachaidh an GSP in éag mura ndéantar gníomhaíocht iomchuí reachtúil d'fhonn a áirithiú go leanfaidh sé d'fheidhm a bheith aige.

Ba cheart an Rialachán GSP comharba a bheith bunaithe ar thogra ón gCoimisiún ina gcuirtear san áireamh, mar is iomchuí, nithe ábhartha a bhaineann le héifeachtacht an GSP reatha ó thaobh a chuspóirí a bhaint amach de, agus ba cheart a mholadh sa togra sin, freisin, aon leasú a d'áiritheodh go leanfadh an GSP de bheith éifeachtach sa todhchaí. Cuireadh tús le hobair inmheánach ar thogra ón gCoimisiún le haghaidh Rialacháin chomharba nuair a seoladh comhairliúchán poiblí i Márta 2010. Meastar go mbeidh an Coimisiún réidh chun an togra a chur faoi bhráid na Comhairle agus na Parlaiminte go luath sa bhliain 2011. Is deacair fad an nós imeachta reachtaigh a thuar go beacht, ach is cosúil gur 15 mhí-18 mí ar a laghad a mhairfidh sé. Is é mian an Choimisiúin, áfach, feidhm a bheith ag an Rialachán GSP nua a luaithe is féidir. Ba cheart deireadh a theacht le fadú sealadach na scéime reatha nuair a bheidh feidhm leis.

Dá bhrí sin, ní leor an fuílleach de thréimhse cur chun feidhme an Rialacháin GSP chun togra ón gCoimisiún a ullmhú agus chun Rialachán comharba a ghlacadh ina dhiaidh sin tríd an ngnáthnós imeachta reachtach. Mar sin féin, is inmhianaithe a áirithiú go bhfeidhmeoidh an scéim ar bhealach leanúnach tar éis 31 Nollaig 2011. Is é an toradh a bheadh ar bhriseadh i gcumhdach dlí an GSP go dtiocfadh gach allmhaire faoin GSP faoi ghnáthchóras na náisiún barrfhabhair an athuair, amach uathu sin ó na tíortha is lú forbairt; thiocfadh na hallmhairí sin faoin gcóras ar a dtugtar 'Aon rud seachas airm' ( Everything But Arms ).

Mar gheall air sin, moltar, fad a bheifear ag obair ar an chéad Rialachán GSP eile, an Rialachán reatha a choinneáil tar éis 31 Nollaig 2011 agus gan ach a laghad athruithe is féidir a dhéanamh air go dtí go n-aontófar ar Rialachán comharba agus go dtí go mbeidh sé i bhfeidhm. Ó tharla nach féidir a thuar go beacht an méid ama a mbeidh gá leis chun an nós imeachta reachtach i gcomhair Rialacháin chomharba a chur i gcrích, moltar bailíocht an Rialacháin GSP reatha a shíneadh go dtí an 31 Nollaig 2013. Ba cheart gur leor an méid sin ama chun an Rialachán comharba a ullmhú agus chun teacht ar chomhaontú faoin Rialachán comharba. Bheadh a ndóthain ama freisin ag oibreoirí eacnamaíocha agus ag tíortha tairbhíocha ullmhú le haghaidh aon athrú a d'fhéadfadh a bheith ann agus sheachnófaí an baol go bhfágfadh síneadh éiginnte ama an status quo gan athrú agus go gcuirfí moill ar leasuithe tráthúla ar an scéim.

Ní leasófar leis an togra seo ach na heilimintí sin de Rialachán (CE) Uimh. 732/2008 a bhfuil gá leo chun bailíocht an Rialacháin a shíneadh go dtí an 31 Nollaig 2013. Ní mholtar aon athrú ar an ngrádú a dhéantar ar ranna táirgí ar leith a fhad a bhaineann le tairbhithe aonair faoi mar a fhoráiltear dó sa Rialachán reatha. Trí bhíthin an togra, tugtar isteach coigeartuithe a ligfidh do thíortha i mbéal forbartha a chomhlíonann critéir incháilitheachta an tsocraithe speisialta dreasachta um fhorbairt inbhuanaithe agus dea-rialú (GSP+) tairbhe a bhaint as fabhair taraife bhreise an tsocraithe sin, má chuireann siad iarratas isteach faoi cheann an 31 Deireadh Fómhair 2011 nó an 30 Aibreán 2013 agus má chinneann an Coimisiún an socrú speisialta dreasachta a dheonú dóibh faoi cheann an 15 Nollaig 2011 nó an 15 Meitheamh 2013 faoi seach. Tíortha i mbéal forbartha ar deonaíodh sochair dóibh cheana faoin socrú speisialta dreasachta de thoradh na gCinntí ábhartha ón gCoimisiún i Nollaig 2008 agus i Meitheamh 2010, ba cheart dóibh an stádas sin a choimeád agus an scéim reatha á síneadh. Is le Cinneadh (2008/938/CE) ón gCoimisiún an 9 Nollaig 2008[1] maidir leis na tíortha tairbhíocha atá cáilithe do GSP+ a cuireadh srian ar thréimhse bailíochta na córa fabhraigh sa chaoi is go maireann sé ón 1 Eanáir 2009 go dtí an 31 Nollaig 2011.

I Rialachán (CE) Uimh. 732/2008 ón gComhairle tá cumhachtaí áirithe a fhorchoimeádann an Chomhairle nach bhfuil bunaithe ar Chinneadh 1999/468/CE ón gComhairle ina leagtar síos na nósanna imeachta maidir le feidhmiú cumhachtaí cur chun feidhme arna dtabhairt don Choimisiún[2]. Ullmhóidh an Coimisiún togra ina n-athbhreithneofar gach nós imeachta dá leithéid sa chomhbheartas tráchtála i bhfianaise chóras na ngníomhartha cur chun feidhme atá leagtha amach in Airteagal 291 den Chonradh ar Fheidhmiú an Aontais Eorpaigh agus i bhfianaise an rialacháin maidir leis na rialacha agus na prionsabail ghinearálta i dtaobh fheidhmiú na gcumhachtaí cur chun feidhme ag an gCoimisiún arna nglacadh ar bhonn Airteagal 291(3). Déileálfar sa togra sin, freisin, le hAirteagail 16(4), 19(4),19(5) agus 22(2) den Rialachán reatha. Tíolacfar an togra sin a luaithe is féidir tar éis don Choimisiún a thogra a ghlacadh an 9 Márta 2010 maidir le rialacha agus prionsabail ghinearálta i dtaobh fheidhmiú na gcumhachtaí cur chun feidhme ag an gCoimisiún.

Ní thabhaítear aon chostas a ghearrfar ar bhuiséad an AE de thoradh an moladh maidir leis an Rialachán GSP reatha a shíneadh. Ní thabhófaí aon chaillteanas ioncaim custaim i gcomórtas leis an staid reatha ach oiread dá gcuirfí i bhfeidhm é.

2010/0140 (COD)

Togra le haghaidh

RIALACHÁN (AE) Uimh …/…Ó PHARLAIMINT NA hEORPA AGUS ÓN gCOMHAIRLE

lena leasaítear Rialachán (CE) Uimh. 732/2008 lena gcuirtear i bhfeidhm scéim um fhabhair taraife ghinearálaithe don tréimhse 1 Eanáir 2009 go dtí an 31 Nollaig 2011

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 207(2) de,

Ag féachaint don togra ón gCoimisiún Eorpach,

Tar éis dóibh an togra a chur chuig na Parlaimintí náisiúnta,

Ag gníomhú dóibh i gcomhréir leis an ngnáthnós imeachta reachtach,

De bharr an méid seo a leanas:

(1) Ó bhí 1971 ann, tá an tAontas Eorpach ag deonú fabhar trádála do thíortha i mbéal forbartha, faoi chuimsiú a chórais fabhar ghinearálaithe. Déantar an GSP a chur chun feidhme trí shraith Rialachán lena gcuirtear i bhfeidhm scéim um fhabhair taraife ghinearálaithe (dá ngairtear anseo feasta "an scéim"); is gnách tréimhse cur i bhfeidhm trí bliana a bheith i gceist leis an scéim.

(2) Bunaíodh an scéim reatha le Rialachán (CE) Uimh. 732/2008 ón gComhairle an 22 Iúil 2008 lena gcuirtear i bhfeidhm scéim um fhabhair taraife ghinearálaithe don tréimhse ón 1 Eanáir 2009 go dtí an 31 Nollaig 2011 agus lena leasaítear Rialacháin (CE) Uimh. 552/97, Rialachán (CE) Uimh. 1933/2006 agus Rialachán (CE) Uimh. 1100/2006 ón gCoimisiún agus Rialachán (CE) Uimh. 964/2007[3] ón gCoimisiún, rialachán a bhfuil feidhm aige go dtí an 31 Nollaig 2011. I ndiaidh an dáta sin rachaidh an scéim i léig mura ndéantar gníomhaíocht iomchuí reachtúil d'fhonn a áirithiú go leanfaidh sé d'fheidhm a bheith aige.

(3) Aon fheabhsú a dhéanfar ar an scéim amach anseo, ba cheart é a bheith bunaithe ar thogra le haghaidh Rialacháin nua ina gcuirtear san áireamh aon ní ábhartha a bhaineann le héifeachtacht Rialachán (CE) Uimh. 732/2008 a fhad a bhaineann le cuspóirí na scéime a bhaint amach. Ba cheart na leasuithe is gá a bheith ar áireamh sa Rialachán nua sa chaoi is go n-áiritheofar go leanfaidh an scéim de bheith éifeachtach. Ina theannta sin, tá sé sár-riachtanach go gcuirfear san áireamh sa togra ón gCoimisiún sonraí staidrimh trádála, nach mbeidh le fáil go dtí Iúil 2010, maidir le hallmhairí atá cumhdaithe faoin scéim don tréimhse lena n-áirítear 2009, óir sa bhliain sin tháinig laghdú suntasach ar thrádáil dhomhanda, lena n-áirítear trádáil tíortha i mbéal forbartha. Tá sé chomh riachtanach céanna go n-áiritheofar go dtabharfar fógra luath a dhóthain d'oibreoirí eacnamaíocha agus do thíortha tairbhíocha maidir leis na hathruithe a bheidh ann de thoradh an Rialacháin nua. Ar na cúiseanna sin, ní leor an fuílleach sin de thréimhse cur chun feidhme Rialachán (CE) Uimh. 732/2008 chun togra ón gCoimisiún a ullmhú agus chun Rialachán comharba a ghlacadh ina dhiaidh sin tríd an ngnáthnós imeachta reachtach. Mar sin féin, is inmhianaithe a áirithiú go bhfeidhmeoidh an scéim ar bhealach leanúnach tar éis an 31 Nollaig 2011 go dtí go mbeidh Rialachán comharba glactha agus feidhm aige. Tá gá, áfach, le roinnt leasuithe teicniúla ar an Rialachán ionas go bhfeidhmeoidh an scéim ar bhealach loighiciúil leanúnach.

(4) Níor cheart an síneadh ama a chuirfear leis an Rialachán reatha a bheith éiginnte. Dá bhrí sin, agus ionas go mbeidh go leor ama ann chun an nós imeachta reachtach a chur i gcrích agus chun an scéim nua GSP a ghlacadh, ba cheart tréimhse cur i bhfeidhm Rialachán (CE) Uimh. 732/2008 a shíneadh go dtí an 31 Nollaig 2013. Má bhíonn feidhm ag an Rialachán nua roimh an dáta sin, ba cheart an síneadh ama a ghiorrú a chomhoiread ama.

(5) Na tíortha sin i mbéal forbartha a chomhlíonann critéir cháilitheachta an tsocraithe speisialta dreasachta um fhorbairt inbhuanaithe agus dea-rialú ("GSP+"), ba cheart dóibh a bheith in ann sochar a bhaint as fabhair taraife bhreise an tsocraithe sin, má chuireann siad iarratas isteach faoi cheann an 31 Deireadh Fómhair 2011 nó an 30 Aibreán 2013 agus má chinneann an Coimisiún an socrú speisialta dreasachta a dheonú dóibh faoi cheann an 15 Nollaig 2011 nó an 15 Meitheamh 2013 faoi seach. Tíortha i mbéal forbartha ar deonaíodh sochair dóibh cheana faoin socrú speisialta dreasachta de thoradh na gCinntí ábhartha ón gCoimisiún i Nollaig 2008 agus i Meitheamh 2010, ba cheart dóibh an stádas sin a choimeád agus an scéim reatha á síneadh,

TAR ÉIS AN RIALACHÁN SEO A GHLACADH:

Airteagal 1

Leasaítear Rialachán (CE) Uimh. 732/2008 mar a leanas:

(1) Sa teideal, scriostar na focail "don tréimhse" agus "go dtí an 31 Nollaig 2011".

(2) Sa dara fomhír d'Airteagal 8(2), cuirtear isteach na pointí (c) agus (d) seo a leanas:

"(c) chun críche Airteagal 9(a)(iii): iad sin atá le fáil an 1 Meán Fómhair 2010, arna sloinneadh i meán bliantúil thar thréimhse trí bliana leantacha;

(d) chun críche Airteagal 9(a)(iv): iad sin atá le fáil an 1 Meán Fómhair 2012, arna sloinneadh i meán bliantúil thar tréimhse trí bliana leantacha;

(3) Leasaítear Airteagal 9 mar a leanas:

(a) I mír 1, cuirtear an méid seo a leanas i ndiaidh phointe(a)(ii):

"nó

(iii) faoi cheann an 31 Deireadh Fómhair 2011, an socrú speisialta dreasachta a bheith deonaithe air ón 1 Eanáir 2012 i leith;

"nó

(iv) faoi cheann an 30 Aibreán 2013, an socrú speisialta dreasachta a bheith deonaithe air ón 1 Iúil 2013 i leith;"

(b) Leasaítear mír 3 mar a leanas:

(i) Cuirtear an méid seo a leanas in ionad an dara habairt:"Tíortha ar a ndeonaítear an socrú speisialta dreasachta um fhorbairt inbhuanaithe agus dea-rialú ar bhonn iarratais faoi mhír 1(a)(i), ní bheidh sé de cheanglas orthu iarratas a chur isteach faoi mhír 1(a)(ii), 1(a)(iii) ná 1(a)(iv)."

(ii) Cuirtear isteach an fhomhír seo a leanas:"Tíortha ar a ndeonaítear an socrú speisialta dreasachta um fhorbairt inbhuanaithe agus dea-rialú ar bhonn iarratais faoi mhír 1(a)(ii), ní bheidh sé de cheanglas orthu iarratas a chur isteach faoi mhír 1(a)(iii) ná faoi mhír 1(a)(iv). Tíortha ar a ndeonaítear an socrú speisialta dreasachta um fhorbairt inbhuanaithe agus dea-rialú ar bhonn iarratais faoi mhír 1(a)(iii), ní bheidh sé de cheanglas orthu iarratas a chur isteach faoi mhír 1(a)(iv)."

(4) In Airteagal 10(3), cuirtear leathstad in ionad an lánstad ag deireadh phointe (b), agus cuirtear an méid seo a leanas i ndiaidh phointe (b):

"nó

(c) faoi cheann an 15 Nollaig 2011, i gcás iarratais faoi Airteagal 9(1)(a)(iii),

nó

(d) faoi cheann an 15 Nollaig 2011, i gcás iarratais faoi Airteagal 9(1)(a)(iv)."

(5) In Airteagal 32(2), cuirtear "an 31 Nollaig 2013 nó go dtí dáta a bheidh leagtha síos sa Rialachán comharba, cibé acu sin is túisce" in ionad "an 31 Nollaig 2011".

Airteagal 2

Tiocfaidh an Rialachán seo i bhfeidhm ar an bhfichiú lá tar éis lá a fhoilsithe in Iris Oifigiúil an Aontais Eorpaigh .

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

Arna dhéanamh sa Bhruiséil,

Thar ceann Pharlaimint na hEorpa Thar ceann na Comhairle

An tUachtarán An tUachtarán

[1] IO L 334, 12.12.2008, lch. 90.

[2] IO L 184, 17.7.1999, lch. 23.

[3] IO L 211, 6.8.2008, lch. 1.